[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 31.3.2011

COM(2011) 161 τελικό

2011/0068 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τον καθορισμό της θέσης που πρόκειται να υποστηριχθεί εξ ονόματος της Ευρωπαϊκής Ένωσης στην Επιτροπή Επισιτιστικής Βοήθειας όσον αφορά την παράταση της Σύμβασης για την Επισιτιστική Βοήθεια του 1999

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

ΠΛΑΙΣΙΟ ΤΗΣ ΠΡΟΤΑΣΗΣ

Η Σύμβαση για την Επισιτιστική Βοήθεια του 1999 (ΣΕΒ) συνήφθη από την Κοινότητα με την απόφαση 2000/421/ΕΚ του Συμβουλίου. Η σύμβαση παραμένει σε ισχύ μέχρι τις 30 Ιουνίου 2011, λαμβανομένης υπόψη της παράτασης που αποφασίσθηκε από την Επιτροπή Επισιτιστικής Βοήθειας κατά την 102η σύνοδό της, στις 4 Ιουνίου 2010.

Η ΣΕΒ του 1999 και η Σύμβαση για την Εμπορία Σιτηρών (ΣΕΣ) του 1995 συνδέονται μεταξύ τους στον βαθμό που η ΣΕΒ μπορεί να παραταθεί μόνον εφόσον η ΣΕΣ 1995 ισχύει για το ίδιο χρονικό διάστημα. Η ΣΕΒ του 1999, η οποία εισήχθη για πρώτη φορά την δεκαετία του 1960, δημιουργήθηκε για να αποτελέσει ένα μέσο που θα επέτρεπε να διατεθούν, με συντονισμένο και αποδεκτό τρόπο, τα γεωργικά πλεονάσματα από τις ανεπτυγμένες προς τις αναπτυσσόμενες χώρες που τα είχαν ανάγκη.

Καθώς η ισχύουσα ΣΕΒ λήγει τον Ιούνιο του 2011, το θέμα της παράτασής της θα συζητηθεί επισήμως στην επόμενη συνεδρίαση της Επιτροπής Επισιτιστικής Βοήθειας τον Ιούνιο του 2011. Κατά την 103η σύνοδο της Επιτροπής Επισιτιστικής Βοήθειας, στις 14 Δεκεμβρίου 2010, τα μέλη της συμφώνησαν να συζητήσουν εκ νέου την παράταση της ΣΕΒ του 1999 πλησιέστερα στην ημερομηνία λήξης της (30 Ιουνίου 2011). Κατά την ανεπίσημη συνάντηση που πραγματοποιήθηκε την ίδια ημέρα, ορισμένα μέλη της ΣΕΒ (Αυστραλία, Καναδάς, Ελβετία, Ιαπωνία και Ηνωμένες Πολιτείες) ανέφεραν ότι κατ' αρχήν, τάσσονται υπέρ της παράτασης της ΣΕΒ του 1999 κατά ένα ακόμη έτος, δηλαδή έως τις 30 Ιουνίου 2012. Η ΕΕ, ωστόσο, ανακοίνωσε τη γραμμή που συμφωνήθηκε από την ομάδα εργασίας "Ανθρωπιστική και Επισιτιστική Βοήθεια" του Συμβουλίου (COHAFA): «Η ΕΕ θα εργαστεί με στόχο να λάβει απόφαση τον Ιούνιο του 2011 σχετικά με το μέλλον της ΣΕΒ και η επίσημη αναδιαπραγμάτευση θα πρέπει να αρχίσει τώρα με την επιφύλαξη της επίσημης θέσης που θα ανακοινωθεί τον Ιούνιο του 2011.»

Κατά την 103η σύνοδο της Επιτροπής Επισιτιστικής Βοήθειας, στις 14 Δεκεμβρίου 2010, τα μέλη της συμφώνησαν από κοινού να αρχίσει η επίσημη αναδιαπραγμάτευση της ΣΕΒ. Η διαδικασία άρχισε με άμεση ισχύ και με ένα βασικό σχέδιο νέας σύμβασης το οποίο θα αποτελέσει αντικείμενο του πρώτου γύρου διαπραγματεύσεων που προγραμματίζεται να πραγματοποιηθεί στο Λονδίνο από τις 28 Φεβρουαρίου έως τις 2 Μαρτίου 2011. Για τους επόμενους μήνες έχει οργανωθεί σειρά συναντήσεων διαπραγμάτευσης, με σκοπό την επίτευξη συμφωνίας για μια νέα σύμβαση εστιασμένη στην παροχή κατάλληλης και αποτελεσματικής επισιτιστικής βοήθειας σε ευάλωτους πληθυσμούς με βάση τις διαπιστωθείσες ανάγκες. Το Συμβούλιο εξέδωσε διαπραγματευτικές οδηγίες, εξουσιοδοτώντας την Επιτροπή να αναδιαπραγματευτεί την ΣΕΒ εξ ονόματος της ΕΕ και των κρατών μελών της, στις 17 Νοεμβρίου 2010 (έγγρ. 14907/10).

Κατά την ανεπίσημη σύνοδο της Επιτροπής Επισιτιστικής Βοήθειας, στις 14 Δεκεμβρίου 2010, η ΕΕ επανέλαβε το φιλόδοξο χρονοδιάγραμμα που έχει θέσει. Οι διαπραγματεύσεις πρέπει, ιδανικά, να ολοκληρωθούν έως τον Ιούνιο του 2011. Τα μέλη της ΣΕΒ θα πρέπει έως τότε να έχουν καταλήξει σε συμφωνία για το κείμενο της νέας σύμβασης πριν από την επίσημη σύνοδο της Επιτροπής Επισιτιστικής Βοήθειας.

Επιπλέον, οι ανεπίσημες συνομιλίες μεταξύ των μελών της Επιτροπής Επισιτιστικής Βοήθειας όσον αφορά το μέλλον της ΣΕΒ, οι οποίες πραγματοποιήθηκαν μεταξύ Δεκεμβρίου 2009 και Δεκεμβρίου 2010, κατέληξαν σε ομοφωνία στα κυριότερα ζητήματα που αποτελούν αντικείμενο επίσημης αναδιαπραγμάτευσης. Συνεπώς, θα ήταν σκόπιμο για την ΕΕ να εξασφαλίσει ότι οι διαπραγματεύσεις θα διεξαχθούν αποτελεσματικά και ότι θα καταλήξουν σε συμφωνία ως προς το κείμενο της νέας σύμβασης έως τον Ιούνιο του 2011.

Υπάρχουν δύο πιθανές εκδοχές σχετικά με τις οποίες η ΕΕ πρέπει να ετοιμάσει κοινή θέση ενόψει της συνόδου της Επιτροπής Επισιτιστικής Βοήθειας που θα πραγματοποιηθεί τον Ιούνιο του 2011:

1. είτε να έχει φθάσει η αναδιαπραγμάτευση της ΣΕΒ σε τελικό στάδιο (δηλαδή οι συνομιλίες να έχουν ολοκληρωθεί ή πλησιάζουν εύλογα στην ολοκλήρωσή τους) πριν από τη σύνοδο της ΕΕΒ, τον Ιούνιο του 2011· στην περίπτωση αυτή το πλέον κατάλληλο θα ήταν να παραταθεί η ισχύς της ΣΕΒ κατά ένα ή περισσότερα έτη, ούτως ώστε να μην υπάρξει κενό μεταξύ της ισχύουσας ΣΕΒ και της έναρξης ισχύος της νέας Σύμβασης, είτε

2. να μην έχει φθάσει η αναδιαπραγμάτευση της ΣΕΒ σε τελικό στάδιο πριν από τη σύνοδο της ΕΕΒ, τον Ιούνιο του 2011· στην περίπτωση αυτή, δεν θα ήταν κατάλληλη η παράταση της ΣΕΒ κατά ένα έτος και η Επιτροπή, εξ ονόματος της ΕΕ και των κρατών μελών της, θα πρέπει να αντιτεθεί επισήμως στην επίτευξη συναίνεσης στην Επιτροπή Επισιτιστικής Βοήθειας υπέρ της παράτασης της ΣΕΒ.

Κατά πόσον η αναδιαπραγμάτευση της ΣΕΒ έχει φθάσει σε τελικό στάδιο ή όχι, θα αξιολογηθεί από την Ευρωπαϊκή Επιτροπή και τα κράτη μέλη της ΕΕ στην ομάδα εργασίας "Ανθρωπιστική και Επισιτιστική Βοήθεια" του Συμβουλίου (COHAFA) πριν από τη σύνοδο της Επιτροπής Επισιτιστικής Βοήθειας τον Ιούνιο του 2011. Αν η σύμβαση δεν παραταθεί θα παύσει να υφίσταται και, κατά συνέπεια, δεν θα υπάρχουν ελάχιστες δεσμεύσεις που θα πρέπει να τηρηθούν. Ωστόσο, είναι πιθανό ότι οι δικαιούχοι χώρες, οι οποίες ενδέχεται να θεωρήσουν ότι θα θιγεί η προβλεψιμότητα των παραδόσεων επισιτιστικής βοήθειας, όπως επίσης και άλλα μέλη της ΣΕΒ, που υποστηρίζουν την ιστορική προσέγγιση ότι δηλ. η ΣΕΒ αποτελεί έναν μηχανισμό που διευκολύνει τη διάθεση προϊόντων διατροφής, θα σχηματίσουν αρνητικές εντυπώσεις υπό τις συνθήκες αυτές.

Βάσει της ΣΕΒ, οι ετήσιες υποχρεώσεις της ΕΕ και των κρατών μελών ως προς την παροχή ελάχιστης επισιτιστικής βοήθειας εκφράζονται τόσο σε ισοδύναμο σίτου όσο και σε χρηματική αξία, οι δε τρέχουσες υποχρεώσεις ανέρχονται σε 1.320.000 τόνους σίτου συν 130 εκατ. ευρώ (περιλαμβανομένων των μεταφορικών και άλλων επιχειρησιακών εξόδων). Από το ισοδύναμο σίτου των 1.320.000 τόνων, οι 990.000 τόνοι αποτελούν το μερίδιο που παρέχει η Ευρωπαϊκή Επιτροπή στο πλαίσιο εσωτερικής συμφωνίας της ΕΕ.

- Υφιστάμενες διατάξεις στον τομέα που αφορά η πρόταση

Απόφαση 2000/421/ΕΚ του Συμβουλίου

Απόφαση 2006/906/ΕΚ του Συμβουλίου

Απόφαση 2007/317/ΕΚ του Συμβουλίου

Απόφαση 2009/393/ΕΚ του Συμβουλίου

Απόφαση 2010/316/ΕΕ του Συμβουλίου

- Συνοχή με τις υπόλοιπες πολιτικές και στόχους της Ένωσης

Σύμφωνα με το άρθρο XXV στοιχείο β) της ΣΕΒ, η περαιτέρω παράταση εξαρτάται από το εάν η Σύμβαση για την Εμπορία Σιτηρών του 1995 θα συνεχίσει να ισχύει κατά την ίδια περίοδο. Η Σύμβαση για την Εμπορία Σιτηρών του 1995 παραμένει σε ισχύ έως τις 30 Ιουνίου 2011, ενώ η Επιτροπή προτείνει (COM/2011/4) να λάβει η ΕΕ θέση υπέρ της περαιτέρω παράτασης της ισχύος της εν λόγω σύμβασης .

ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΗ ΕΠΙΠΤΩΣΕΩΝ

Στη σύνοδο της ομάδας εργασίας "Ανθρωπιστική και Επισιτιστική Βοήθεια" του Συμβουλίου (COHAFA) που πραγματοποιήθηκε στις 9 Δεκεμβρίου 2010, τα κράτη μέλη έλαβαν την εξής θέση όσον αφορά την παράταση της ΣΕΒ του 1999: «Η ΕΕ θα εργαστεί με στόχο να λάβει απόφαση τον Ιούνιο του 2011 σχετικά με το μέλλον της ΣΕΒ και η επίσημη αναδιαπραγμάτευση θα πρέπει να αρχίσει τώρα με την επιφύλαξη της επίσημης θέσης που θα ανακοινωθεί τον Ιούνιο του 2011.»

Συγκέντρωση και χρησιμοποίηση των εκτιμήσεων εμπειρογνωμόνων

Δεν υπήρξε ανάγκη προσφυγής σε εξωτερικούς εμπειρογνώμονες.

- Αξιολόγηση επιπτώσεων

Άνευ αντικειμένου.

ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ

- Νομική βάση

Συνθήκη για τη λειτουργία της Ευρωπαϊκής Ένωσης, άρθρο 218 παράγραφος 9.

- Επικουρικότητα

Η πρόταση εμπίπτει σε συντρέχουσα αρμοδιότητα.

- Αναλογικότητα

Η πρόταση είναι σύμφωνη με την αρχή της αναλογικότητας.

- Επιλογή των μέσων

Προτεινόμενος τύπος νομοθετικής πράξης: απόφαση του Συμβουλίου.

Άλλες πράξεις δεν θα ήταν κατάλληλες για τον ακόλουθο λόγο: σύμφωνα με το άρθρο 218 παράγραφος 9 της ΣΛΕΕ, είναι ο μόνος τρόπος για να θεσπιστεί η θέση που θα εκφράσει η Ευρωπαϊκή Ένωση στην Επιτροπή για την Επισιτιστική Βοήθεια.

ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

Η ΣΕΒ μπορεί να παραταθεί μόνον εφόσον ισχύει κατά την ίδια περίοδο η Σύμβαση για την Εμπορία Σιτηρών του 1995. Η συνεισφορά στον διοικητικό προϋπολογισμό της Διεθνούς Συμφωνίας για τα Σιτηρά καλύπτει και τη ΣΕΒ του 1999, δηλ. δεν υπάρχουν πρόσθετες δημοσιονομικές επιπτώσεις για την παράταση της ΣΕΒ. Η εν λόγω συνεισφορά εγγράφεται στη θέση 05 06 01 του προϋπολογισμού της ΕΕ (Διεθνής συμφωνία στο γεωργικό τομέα). Το εκτιμώμενο κόστος της συνεισφοράς αυτής αναφέρεται σε δημοσιονομικό δελτίο συνημμένο στην πρόταση της Επιτροπής για απόφαση του Συμβουλίου για τον καθορισμό της θέσης που πρόκειται να υποστηριχθεί, εξ ονόματος της Ένωσης, στο Διεθνές Συμβούλιο Σιτηρών σχετικά με την παράταση της Σύμβασης για την Εμπορία Σιτηρών του 1995, η οποία εγκρίθηκε από την Επιτροπή στις 18 Ιανουαρίου 2011 (COM/2011/4).

Η παράταση της ΣΕΒ του 1999 θα σήμαινε ότι οι ετήσιες δεσμεύσεις όσον αφορά την παροχή επισιτιστικής βοήθειας από την Ευρωπαϊκή Ένωση δυνάμει του άρθρου III(ε) της ΣΕΒ, θα παραταθούν κατά ένα επιπλέον έτος. Η Ευρωπαϊκή Επιτροπή δεσμεύτηκε να αναλάβει την ευθύνη για ένα μέρος των δεσμεύσεων που αναλήφθηκαν από την ΕΕ και τα κράτη μέλη της στο πλαίσιο της ΣΕΒ. Η Επιτροπή και τα κράτη μέλη της ΕΕ διαβιβάζουν από κοινού στη ΣΕΒ μία ενιαία ανακοίνωση, στην οποία δεν αναφέρονται χωριστές επιχειρήσεις. Η ΣΕΒ (άρθρο VI) προβλέπει τη μεταφορά και την μεταφορά εις νέον από το ένα έτος στο επόμενο, όταν έχει υπάρξει υπέρβαση των δεσμεύσεων, αλλά κανείς μέχρι στιγμής δεν έχει επικαλεστεί τη δυνατότητα αυτή.

Ωστόσο, είναι σημαντικό να σημειωθεί ότι επί τρία συναπτά έτη αναφοράς, δηλαδή τα έτη 2007/08, 2008/09 και 2009/10, η Ευρωπαϊκή Ένωση δεν ήταν σε θέση να ανταποκριθεί στις ποσοτικές της δεσμεύσεις.

ΣΥΜΠΕΡΑΣΜΑΤΑ

Με βάση τα ανωτέρω, η Ευρωπαϊκή Επιτροπή προτείνει να εγκρίνει το Συμβούλιο την ακόλουθη θέση εξ ονόματος της Ευρωπαϊκής Ένωσης και των κρατών μελών της και να εξουσιοδοτήσει την Ευρωπαϊκή Επιτροπή είτε:

α) να ψηφίσει εξ ονόματος της Ευρωπαϊκής Ένωσης και των κρατών μελών της, σύμφωνα με το άρθρο XXV(β) της Σύμβασης για την Επισιτιστική Βοήθεια του 1999, υπέρ της περαιτέρω παράτασης της εν λόγω σύμβασης κατά ένα έτος, δηλ. μέχρι τις 30 Ιουνίου 2012, υπό τον όρο ότι η αναδιαπραγμάτευση της Σύμβασης για την Επισιτιστική Βοήθεια βρίσκεται σε τελικό στάδιο (δηλαδή ότι οι συνομιλίες έχουν ολοκληρωθεί ή πλησιάζουν εύλογα στην ολοκλήρωσή τους) πριν από τη σύνοδο της Επιτροπής για την Επισιτιστική Βοήθεια τον Ιούνιο του 2011 και εφόσον η Σύμβαση για την Εμπορία Σιτηρών του 1995 παραμένει σε ισχύ κατά την ίδια περίοδο, είτε

β) να αντιτεθεί στην επίτευξη συναίνεσης στο πλαίσιο της Επιτροπής Επισιτιστικής Βοήθειας, δυνάμει του άρθρου 13 του καταστατικού της, υπέρ της παράτασης της Σύμβασης Επισιτιστικής Βοήθειας, εφόσον η αναδιαπραγμάτευση δεν βρίσκεται σε τελικό στάδιο πριν από τη σύνοδο της Επιτροπής Επισιτιστικής Βοήθειας τον Ιούνιο του 2011.

2011/0068 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τον καθορισμό της θέσης που πρόκειται να υποστηριχθεί εξ ονόματος της Ευρωπαϊκής Ένωσης στην Επιτροπή Επισιτιστικής Βοήθειας όσον αφορά την παράταση της Σύμβασης για την Επισιτιστική Βοήθεια του 1999

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης,

Έχοντας υπόψη την πρόταση της Επιτροπής,

Εκτιμώντας τα ακόλουθα:

3. Η Σύμβαση για την Επισιτιστική Βοήθεια του 1999 συνάφθηκε από την Ευρωπαϊκή Κοινότητα με την απόφαση αριθ. 2000/421/ΕΚ[1] του Συμβουλίου και παρατάθηκε με διάφορες αποφάσεις της Επιτροπής Επισιτιστικής Βοήθειας.

4. Η ισχύουσα Σύμβαση για την Επισιτιστική Βοήθεια λήγει στις 30 Ιουνίου 2011 και το θέμα της ανανέωσής της θα συζητηθεί κατά τη σύνοδο της Επιτροπής Επισιτιστικής Βοήθειας που θα πραγματοποιηθεί τον Ιούνιο του 2011.

5. Σύμφωνα με το άρθρο XXV στοιχείο β) της Σύμβασης για την Επισιτιστική Βοήθεια, η παράταση εξαρτάται από το εάν η Σύμβαση για την Εμπορία Σιτηρών του 1995 θα συνεχίσει να ισχύει κατά την ίδια περίοδο. Η Σύμβαση για την Εμπορία Σιτηρών παραμένει σε ισχύ έως τις 30 Ιουνίου 2011 και η Επιτροπή προτείνει την έκδοση απόφασης του Συμβουλίου για τον καθορισμό της θέσης που πρόκειται να υποστηριχθεί, εξ ονόματος της Ένωσης, στο Διεθνές Συμβούλιο Σιτηρών σχετικά με την παράτασή της[2]. Η παράταση της σύμβασης αναμένεται να αποφασιστεί από το Διεθνές Συμβούλιο Σιτηρών στις 6 Ιουνίου 2011.

6. Κατά την 103η σύνοδο της Επιτροπής Επισιτιστικής Βοήθειας, στις 14 Δεκεμβρίου 2010, τα μέλη της συμφώνησαν ότι το θέμα της παράτασης της Σύμβασης για την Επισιτιστική Βοήθεια θα συζητηθεί πλησιέστερα στην ημερομηνία λήξης της (30 Ιουνίου 2011), και η Ευρωπαϊκή Ένωση έλαβε την εξής θέση: «Η Ευρωπαϊκή Ένωση θα εργαστεί με στόχο να λάβει απόφαση τον Ιούνιο του 2011 σχετικά με το μέλλον της Σύμβασης για την Επισιτιστική Βοήθεια και η επίσημη αναδιαπραγμάτευση θα πρέπει να αρχίσει τώρα με την επιφύλαξη της επίσημης θέσης που θα ανακοινωθεί τον Ιούνιο του 2011.»

7. Κατά την 103η σύνοδο της Επιτροπής για την Επισιτιστική Βοήθεια, της 14ης Δεκεμβρίου 2010, τα μέλη της συμφώνησαν να αρχίσει η επίσημη διαδικασία αναδιαπραγμάτευσης της Σύμβασης Επισιτιστικής Βοήθειας του 1999, με μια σειρά συναντήσεων διαπραγμάτευσης.

8. Στόχος της Ευρωπαϊκής Ένωσης είναι τα μέλη της Επιτροπής για την Επισιτιστική Βοήθεια να ολοκληρώσουν την αναδιαπραγμάτευση της Σύμβασης Επισιτιστικής Βοήθειας και να συμφωνήσουν ως προς το κείμενο της νέας σύμβασης πριν από τη σύνοδο της Επιτροπής για την Επισιτιστική Βοήθεια τον Ιούνιο του 2011.

9. Υπάρχουν δύο πιθανές εκδοχές για τις οποίες η Ευρωπαϊκή Ένωση πρέπει να προετοιμάσει μία κοινή θέση ενόψει της 102ης συνόδου της Επιτροπής για την Επισιτιστική Βοήθεια που θα πραγματοποιηθεί στο Λονδίνο τον Ιούνιο του 2010:

α) είτε η αναδιαπραγμάτευση της Σύμβασης Επισιτιστικής Βοήθειας από τα μέλη της Επιτροπής για την Επισιτιστική Βοήθεια να βρίσκεται σε τελικό στάδιο πριν από τη σύνοδο της Επιτροπής για την Επισιτιστική Βοήθεια τον Ιούνιο του 2011: στην περίπτωση αυτή το πλέον κατάλληλο θα ήταν να παραταθεί η ισχύς της ΣΕΒ κατά ένα έτος, ούτως ώστε να μην υπάρξει κενό μεταξύ της ισχύουσας Σύμβασης Επισιτιστικής Βοήθειας και της έναρξης ισχύος της νέας Σύμβασης, είτε

β) να μην έχει φθάσει η αναδιαπραγμάτευση της Σύμβασης Επισιτιστικής Βοήθειας σε τελικό στάδιο πριν από τη σύνοδο της Επιτροπής για την Επισιτιστική Βοήθεια, τον Ιούνιο του 2011· Στην περίπτωση αυτή, δεν ενδείκνυται να παραταθεί η Σύμβαση Επισιτιστικής Βοήθειας κατά ένα ακόμη έτος και η Ευρωπαϊκή Επιτροπή, εξ ονόματος της Ευρωπαϊκής Ένωσης και των κρατών μελών της, θα πρέπει να αντιτεθεί επισήμως στην επίτευξη συναίνεσης υπέρ της παράτασης της σύμβασης στο πλαίσιο της Επιτροπής για την Επισιτιστική Βοήθεια, σύμφωνα με το άρθρο 13 του εσωτερικού κανονισμού της.

10. Κατά πόσον η αναδιαπραγμάτευση της ΣΕΒ έχει φθάσει σε τελικό στάδιο ή όχι, θα πρέπει να αξιολογηθεί από την Ευρωπαϊκή Ένωση στην ομάδα εργασίας "Ανθρωπιστική και Επισιτιστική Βοήθεια" του Συμβουλίου (COHAFA) πριν από τη σύνοδο της Επιτροπής για την Επισιτιστική Βοήθεια τον Ιούνιο του 2011.

11. Η Ευρωπαϊκή Επιτροπή, η οποία αντιπροσωπεύει την Ευρωπαϊκή Ένωση στην Επιτροπή Επισιτιστικής Βοήθειας, θα πρέπει, ως εκ τούτου, να εξουσιοδοτηθεί με απόφαση του Συμβουλίου είτε να ταχθεί υπέρ της παράτασης της Σύμβασης Επισιτιστικής Βοήθειας κατά ένα έτος, δηλ. μέχρι τις 30 Ιουνίου 2012, είτε να αντιτεθεί στην επίτευξη συναίνεσης στην Επιτροπή για την Επισιτιστική Βοήθεια υπέρ αυτής της παράτασης.

ΑΠΟΦΑΣΙΖΕΙ:

Άρθρο 1

Η θέση της Ευρωπαϊκής Ένωσης στην Επιτροπή για την Επισιτιστική Βοήθεια είναι είτε

α) να ψηφίσει υπέρ της περαιτέρω παράτασης της ισχύος της εν λόγω σύμβασης κατά ένα έτος, δηλαδή έως τις 30 Ιουνίου 2012, υπό την προϋπόθεση ότι η αναδιαπραγμάτευση της Σύμβασης Επισιτιστικής Βοήθειας βρίσκεται σε τελικό στάδιο πριν από τη σύνοδο της Επιτροπής για την Επισιτιστική Βοήθεια τον Ιούνιο του 2011, και ότι η Σύμβαση για την Εμπορία Σιτηρών του 1995 εξακολουθεί να ισχύει κατά την ίδια περίοδο, είτε

β) να αντιτεθεί στην επίτευξη συναίνεσης στο πλαίσιο της Επιτροπής Επισιτιστικής Βοήθειας, δυνάμει του άρθρου 13 του εσωτερικού κανονισμού της, υπέρ της παράτασης της Σύμβασης Επισιτιστικής Βοήθειας, εφόσον η αναδιαπραγμάτευση δεν βρίσκεται σε τελικό στάδιο πριν από τη σύνοδο της Επιτροπής Επισιτιστικής Βοήθειας τον Ιούνιο του 2011.

Άρθρο 2

Η Επιτροπή εξουσιοδοτείται να υποστηρίξει τη θέση αυτή στην Επιτροπή Επισιτιστικής Βοήθειας.

Βρυξέλλες,

Για το Συμβούλιο

Ο Πρόεδρος

[1] ΕΕ L 163 της 4.7.2000, σ. 37.

[2] COM (2011)4 τελικό.